tsova-tush
Tsova-tush er et sprog, der tales i det nordøstlige Georgien, nærmere bestemt Zemo-Alvani i den nordlige del af regionen Kakhetien, af ca. 500 mennesker ud af en etnisk gruppe på 3.000.
Sammen med tjetjensk og ingusjetisk er tsova-tush et af de tre nakhsprog, der udgør en sprogfamilie inden for den større nordøstkaukasiske sprogæt.
Tsova-tush er godt udforsket; den tyske orientalist Franz Anton von Schiefner (1817–1879) udgav allerede i 1856 grammatikken Versuch über die Thusch-Sprache, som var den første videnskabelige sprogbeskrivelse over et af de kaukasiske sprog.